
Az Easterlin paradoxon nyomában - avagy a boldogság és versenyképesség kapcsolata

Dolgozatomban arra a kérdésre kerestem a választ, hogy a boldogság és a jövedelem kapcsolatának példájából kiindulva a boldogság és a versenyképesség kapcsolatára is igazak-e az Easterlin paradoxonra reagáló hipotézisek, melyek szerint a boldogság és a jövedelem közötti kapcsolat görbe vonalú, tehát kvázi csökken a jövedelem határhaszna a boldogságra vetítve, és ha igazak, akkor mi lehet ennek az oka (Veenhoven, 1989).
Kutatási kérdésem megválaszolásához először definiáltam a szükséges fogalmakat, majd bemutattam a vonatkozó szakirodalmat, különös hangsúlyt helyezve a jövedelem és a boldogság kapcsolatának vizsgálatára, és Easterlin paradoxonjára, valamint az erre reagáló cikkekre, hiszen ezek állnak a legközelebb a kutatási kérdésemhez.

Az elméleti megalapozás után statisztikai elemzést végeztem, ehhez bemutattam a szükséges adatokat, mérőszámokat ás módszertant. Regresszió elemzéssel vizsgáltam először a boldogság egyik komponensének, az elégedettségnek a kapcsolatát a versenyképességgel az általam kiválasztott országcsoportban, majd ugyanígy a boldogság és a versenyképesség kapcsolatát. Hipotézisem valamelyest bebizonyosodott, ugyanis olyan kicsi R-négyzetek jöttek ki az elemzésből, amelyek arra utalhatnak, hogy nincsen szignifikáns kapcsolat ezeknél az országoknál elégedettség/boldogság és versenyképesség között, tehát sem az elégedettség, sem a boldogság nem növekszik a versenyképesség növekedésével együtt. Ez után megvizsgáltam azt is, hogy esetleg a versenyképesség bizonyos alpilléreiből képzett indexeknek szorosabb-e a kapcsolata a boldogsággal vagy az elégedettséggel. Ebből az derült ki, hogy az általam választott pilléreknek - amelyek véleményem szerint hatással lehetnek a boldogságra és az elégedettségre (infrastruktúra, oktatás, egészségügy) - boldogsággal való kapcsolata erősebb, mint az elégedettséggel való kapcsolata, azonban még ez is túl gyenge ahhoz, hogy messzire menő következtetéseket lehessen levonni. A dolgozat végén ismertettem az elemzés korlátait, és azt, hogy hogyan lehetne folytatni a kutatást.



